ตอกย้ำถึงความร่วมมือระหว่างกันในการกระจายวัคซีนโควิด-19 อย่างทั่วถึงและเท่าเทียม
นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ ร่วมประชุมรัฐมนตรีต่างประเทศอาเซียน-สหรัฐฯ ที่นครนิวยอร์ก   สหรัฐอเมริกา ในช่วงการประชุมสมัชชาสหประชาชาติ สมัยสามัญ ครั้งที่ 76 ซึ่งที่ประชุม ตอกย้ำถึงความร่วมมือระหว่างกันในการกระจายวัคซีนโควิด-19 อย่างทั่วถึงและเท่าเทียม ตลอดจน การรับมือการเปลี่ยนแปลงสภาพภูมิอากาศ การรักษาสันติภาพและเสถียรภาพในภูมิภาค เพื่อให้การฟื้นฟูเศรษฐกิจจากโควิด-19 เป็นไปอย่างยั่งยืน พร้อมร่วมมือสหรัฐฯ ในวาระ การเป็นเจ้าภาพเอเปคของไทย ในปี 2565ขณะที่ก่อนหน้านี้ รองนายกรัฐมนตรีและรัฐมนตรีว่าการกระทรวงการต่างประเทศ พบหารือกับนายอับดุลเลาะฮ์ ชะฮีด ประธานสมัชชาสหประชาชาติ สมัยที่ 76 ชาวมัลดีฟส์  ณ สำนักงานใหญ่สหประชาชาติ นครนิวยอร์ก โดยทั้งสองฝ่ายแลกเปลี่ยนข้อคิดเห็นเกี่ยวกับการผลักดันการฉีดวัคซีนอย่างทั่วถึง การรับมือกับการเปลี่ยนแปลงสภาพภูมิอากาศและการส่งเสริมสิทธิมนุษยชน โดยเฉพาะ การสนับสนุนบทบาทของเยาวชนและสตรี รองนายกรัฐมนตรีและรัฐมนตรีว่าการกระทรวงการต่างประเทศ ย้ำว่า ความสมดุลและหลักการ 5 ประการของเป้าหมายการพัฒนาอย่างยั่งยืน ต้องเป็นหัวใจสำคัญของการฟื้นฟูยุคหลังโควิด-19 โดยประธานสมัชชาฯ ยังมีแผนจะเดินทางมาประเทศไทยในปี 2565 เพื่อเข้าร่วมการประชุมประจำปีของคณะกรรมาธิการเศรษฐกิจและสังคมแห่งสหประชาชาติสาหรับเอเชียและแปซิฟิก หรือ UNESCAP สมัยที่ 78 อีกด้วย